สั่งธุรกิจทวงหนี้ติดป้าย-บัตร
รัฐจัดระเบียบทวงหนี้ สั่งสำนักงานติดป้ายชื่อให้ชัดเจน ส่วนพนักงานติดบัตรแสดงตัวขณะที่ตามทวงหนี้
7 พ.ค. 2559

รัฐจัดระเบียบทวงหนี้ สั่งสำนักงานติดป้ายชื่อให้ชัดเจน ส่วนพนักงานติดบัตรแสดงตัวขณะที่ตามทวงหนี้
รายงานข่าวจากทำเนียบรัฐบาลแจ้งว่า เมื่อวันที่ 3 พ.ค.ที่ผ่านมา เว็บไซต์ราชกิจจานุเบกษา เผยแพร่ประกาศคณะกรรมการกำกับการทวงถามหนี้ เรื่อง กำหนดหลักเกณฑ์การประกอบธุรกิจทวงถามหนี้ ซึ่งออกตามความในมาตรา 5 วรรคสอง และมาตรา 16 (1) แห่ง พ.ร.บ.การทวงถามหนี้ พ.ศ. 2558 ขณะที่ประกาศดังกล่าวลงนามโดย พล.อ.อนุพงษ์ เผ่าจินดา รมว.มหาดไทย ในฐานะประธานกรรมการกำกับการทวงถามหนี้ และให้มีผลบังคับใช้ตั้งแต่วันที่ 4 พ.ค.เป็นต้นไป
ทั้งนี้ ประกาศฯ กำหนดให้ผู้ประกอบธุรกิจทวงถามหนี้ที่ได้จดทะเบียนการประกอบธุรกิจทวงถามหนี้แล้ว จะต้องจัดให้มีป้ายชื่อติดไว้ที่หน้าสถานที่ประกอบธุรกิจทวงถามหนี้โดยเปิดเผยและมองเห็นได้ง่าย โดยป้ายชื่อต้องมีคำว่า “สำนักงานประกอบธุรกิจทวงถามหนี้” 
ขณะที่ผู้ประกอบธุรกิจฯ ต้องปฏิบัติตามหลักเกณฑ์ตามประกาศฉบับนี้ เช่น แจ้งข้อมูลหรือเผยแพร่เอกสารใดๆ ที่จำเป็นเกี่ยวกับหน้าที่ของผู้ทวงถามหนี้ต่อลูกหนี้หรือบุคคลซึ่งลูกหนี้ได้ระบุไว้เพื่อการทวงถามหนี้ รวมทั้งแจ้งสิทธิในการร้องเรียน ค่าธรรมเนียมหรือค่าใช้จ่ายใดๆ ในการทวงถามหนี้ เบี้ยปรับกรณีผิดนัดชำระหนี้ และต้องจัดทำบัญชีรายชื่อพร้อมตำแหน่งของพนักงานของผู้ประกอบธุรกิจทวงถามหนี้ให้เป็นปัจจุบัน จัดให้มีระบบงานที่แสดงว่ามีการแบ่งหน้าที่และความรับผิดชอบของแต่ละคนในสำนักงาน
นอกจากนี้ ผู้ประกอบธุรกิจฯ ต้องจัดทำบัตรประจำตัวพนักงานทวงถามหนี้ โดยต้องระบุชื่อ ชื่อสกุล หมายเลขประจำตัวประชาชน รูปถ่าย ลายมือชื่อ สำนักงานที่สังกัดและให้มีติดตัวอยู่ในขณะกระทำการทวงถามหนี้ เพื่อใช้แสดงต่อพนักงานเจ้าหน้าที่ ลูกหนี้หรือบุคคลซึ่งลูกหนี้ได้ระบุไว้เพื่อการทวงถามหนี้ รวมทั้งต้องจัดระบบช่องทางการรับเรื่องร้องเรียนให้ลูกหนี้หรือบุคคลที่ลูกหนี้ระบุไว้อย่างน้อย 2 ช่องทาง
รายงานข่าวระบุว่า หากผู้ประกอบธุรกิจฯ ที่ฝ่าฝืนหรือไม่ปฏิบัติตามระเบียบฉบับนี้จะมีโทษตามมาตรา 39 แห่ง พ.ร.บ.การทวงถามหนี้ โดยต้องระวางโทษจำคุกไม่เกิน 1 ปี หรือปรับไม่เกิน 1 แสนบาท หรือทั้งจำทั้งปรับ 
ภาพประกอบข่าว